ອິສຣາແອລ ໂຈມຕີທາງອາກາດ ໃນແຫຼມ ກາຊ້າ ທີ່ສັງຫານ 2 ຄົນ
ຄວາມ​ຮຸນ​ແຮງ​ ຕິດຕາມ​ມາ​ດ້ວຍ ການ​ໂຈມ​ຕີ​​ໄລ່​ແທງກັນ ທີ່​ເກີດ​ຂຶ້ນຢູ່​ ບໍລິ​ເວນ​ Old City ຢູ່​ໃນ​ເຂດ East Jerusalem ​ໃນ​ວັນ​ເສົາ​ວານ​ນີ້.
ອິສຣາແອລ ໄດ້ໂຈມຕີທາງອາກາດ ບັ້ນນຶ່ງ ເມື່ອຕອນເຊົ້າວັນ ອາທິດມື້ນີ້ ໃນເຂດແຫຼມ Gaza ທີ່ໄດ້ສັງຫານ ແມ່ມານຊາວ ປາແລັສໄຕນ໌ ຄົນນຶ່ງ ແລະ ລູກສາວນ້ອຍຂອງນາງນຳດ້ວຍ ກອງທັບອິສຣາແອລ ກ່າວວ່າ ການໂຈມຕີນັນ ແມ່ນເຮັດໄປ ເພື່ອເປັນການຕອບໂຕ້ ຕໍ່ການໂຈມຕີດ້ວຍຈະຫຼວດ ຈາກແຫຼມ Gaza ແລະ ໄດ້ແນເປົ້າໝາຍໃສ່ ສະຖານທີ່ຜະລິດອາວຸດ ສອງແຫ່ງຂອງ ກຸ່ມຫົວຮຸນແຮງ Hamas ອິສຣາແອລ ໄດ້ລາຍ ງານໃນວັນເສົາວານນີ້ ວ່າ ຈະຫຼວດລູກນຶ່ງ ໄດ້ຖືກສະກັດກັ້ນ ໂດຍ ລະບົບລູກສອນໄຟປ້ອງກັນ Iron Dome ຂອງ ອິສຣາແອລ ເທິງນ່ານຟ້າເຂດເມືອງ Hof Ashkelon ຢູ່ບໍ່ໄກກ້ຳເໜືອຂອງແຫຼມ Gaza ນາຍແພດ ຢູ່ໃນແຫຼມ Gaza ກ່າວວ່າ ແມ່ຍິງ ແລະ ລູກສາວຂອງລາວ ເສຍຊີວິດ ໃນເວລາ ອາຄານທີ່ພວກເຂົາເຈົ້າຢູ່ນັ້ນ ໄດ້ພັງລົງມາ ຍ້ອນການໂຈມຕີທາງອາກາດດັ່ງກ່າວ ແລະ ອີກຫຼາຍຄົນໄດ້ຮັບບາດເຈັບ ໃນວັນອາທິດມື້ນີ້ເຊັ່ນກັນ ກອງທັບອິສຣາແອລ ກ່າວວ່າ ຜູ້ຍິງຊາວປາແລັສໄຕນ໌ ຄົນນຶ່ງໄດ້ບີບຂະນວນລະເບີດລູກນຶ່ງຢູ່ໃນລົດ ຢູ່ທີ່ດ້ານກວດກາ ໃນເຂດຝັ່ງຕາເວັນຕົກຂອງແມ່ນ້ຳຈໍແດັນ ທີ່ໄດ້ເຮັດໃຫ້ ເຈົ້າໜ້າທີ່ຕຳຫຼວດຄົນນຶ່ງບາດເຈັບ ຄວາມຮຸນແຮງ ຕິດຕາມມາດ້ວຍ ການໂຈມຕີໄລ່ແທງ ທີ່ເກີດຂຶ້ນຢູ່ ບໍລິເວນ Old City ຢູ່ໃນ ເຂດ East Jerusalem ໃນວັນເສົາວານນີ້ ໃນການໂຈມຕີຄັ້ງທຳອິດ ຊາຍອາຍຸ 16 ປີ ໄດ້ແທງຄົນອິສຣາແອລ ສອງຄົນ ກ່ອນຈະຖືກ ຕຳຫຼວດຍິງຕາຍ ຕໍ່ຈາກນັ້ນມາ ຊາຍອາຍຸ 19 ປີ ກໍໄດ້ແທງເຈົ້າໜ້າທີ່ຕຳຫຼວດສອງຄົນ ກ່ອນຈະຖືກຍິງຕາຍ ເຊັ່ນກັນ ຄື້ນຟອງການໂຈມຕີຢູ່ໃນເຂດ East Jerusalem ໄດ້ເກີດຂຶ້ນ ໃນບໍລິເວນອ້ອມແອ້ມ ສະຖາທີ່ສັກສິດ ທີ່ນັບຖືໂດຍຊາວມຸສລິມ ຄືວັດມຸສລິມ al-Aqsa ແລະ ນັບຖື ໂດຍຊາວອິສຣາແອລ ຄື ວັດ Temple Mount ນັ້ນ